Inenting van plaaswerkers moet prioriteit wees – TLU(Argieffoto: Spencer Pugh/Unsplash) TLU SA het ŉ skrywe aan die minister van gesondheid, dr. Zweli Mkhize, gerig waarin daar versoek word dat plaaswerkers as prioriteitsgroep oorweeg moet word wat die inenting teen Covid-19 betref. Die landbouorganisasie sê plaaswerkers verrig ŉ noodsaaklike diens en is sedert die begin van die inperking as sodanig geklassifiseer. Henry Geldenhuys, president van TLU SA, sê in ŉ verklaring die organisasie het egter nog geen antwoord van die minister ontvang nie. Dít terwyl die potensiële blootstelling van werkers aan Covid-19 betreklik hoog is en dit skadelik sal wees indien produksie-eenhede in isolasie geplaas moet word in die geval van ŉ verdere Covid-19-uitbreking. Volgens Geldenhuys het TLU SA sedert die begin van die Covid-19-pandemie standpunt ingeneem dat hoewel alles moontlik gedoen moet word om die koronavirus te bestry, dit met ŉ funksionerende ekonomie gedoen moet word. Die organisasie voer aan dat ’n tweede bedreiging – armoede en hongersnood – geskep word wanneer die ekonomie ingehok word. “Ons het ŉ balans nodig om seker te maak dat hierdie twee bedreigings albei die hoof gebied word.” Luidens die verklaring is dit noodsaaklik om die voedselketting en produksie in stand te hou. “Ons kan nie bekostig dat plase in kwarantyn geplaas moet word, sou daar ŉ [verdere] Covid-19-uitbreking wees nie.” Geldenhuys sê dit bekommer TLU SA dat hy nog geen aanduiding gekry het oor wanneer plaaswerkers ingeënt sal word nie, terwyl pres. Cyril Ramaphosa Dinsdag bekend gemaak het dat 5,5 miljoen mense ouer as 60 jaar, met onderliggende siektetoestande, tussen 17 Mei en 31 Julie ingeënt sal word. TLU herhaal nou sy dringende oproep aan die minister om die inentings van plaaswerkers te prioritiseer.